Kelasta vahvistetaan, että tällä hetkellä aktiivimallin leikkuri voi iskeä käytännössä työkyvyttömiin.

Mitä tarkoittaa aktiivimalli? Katso videolta selitys.

Työttömyyskassat ja TE-toimistot ovat tuoneet esille, että etenkin työttömien, joilla on puutteita työkyvyssä, on vaikea täyttää aktiivimallin ehtoja.

Tällainen tilanne on Jaanalla (nimi muutettu). Hän on sairastanut usean vuoden ajan vakavaa syöpää. Leikkausten välillä hän on ollut välillä töissä ja välillä opiskellut.

Viimeisen syöpään liittyvän leikkauksen oli tarkoitus olla helmikuussa. Jaana oli sopinut työnantajan kanssa tekevänsä työpätkän heti, kun leikkauksen jälkeinen sairausloma on päättynyt. Leikkausviikolla Jaana kuitenkin sairastui influenssaan, minkä vuoksi leikkaus jouduttiin siirtämään kuukaudella eteenpäin. Tämä tarkoitti myös sitä, ettei Jaana päässytkään tekemään jo sovittua työpätkää.

Uusi leikkausaika oli vasta maaliskuun puolivälissä, minkä jälkeen hän joutui jäämään sairauslomalle.

Kun aluksi sovitun työpätkän tekeminen ei onnistunutkaan, Jaana ei enää ehtinyt tehdä aktiivimalliin tarvittavia työpäiviä ennen ensimmäisen tarkastelujakson päättymistä (maaliskuun lopussa).

- En pystynyt käytännössä millään estämään tuen leikkausta.

Jaana kokee, ettei aktiivimalli huomioi yllättäviä sairastumisia riittävällä tavalla. Kuvituskuva. MOSTPHOTOS/INKA SOVERI

Kylmää vettä niskaan

Jaana oli hakenut sairausloman ajalle sairauspäivärahaa, jossa omavastuuaika on sairastumispäivä ja sitä seuraavat yhdeksän arkipäivää. Omavastuuajalle voi saada työmarkkinatukea eli se kuuluu aktiivimallin piiriin.

Sairauspäivärahajaksolta aktiivisuutta ei kuitenkaan seurata, vaan aktiivimallin tarkastelujakso jatkuu, kun sairausloma päättyy.

Kun Jaanan sairausloma päättyi, jäljellä oli enää neljä päivää aikaa osoittaa aktiivimalliin vaadittavaa aktiivisuutta (18 tuntia palkkatöissä, viisi päivää TE-toimiston palveluissa tai 241 euron tienaaminen yritystoiminnalla tarkastelujaksolla). Uutta työpätkää ei kuitenkaan näin tiukalla aikataululla järjestynyt.

Tämä tarkoittaa, että Jaanan työttömyysetuuden määrä on 4,65 prosenttia alhaisempi seuraavan kolmen kuukauden tarkastelujakson ajan.

- Se on aika kylmää vettä niskaan. Tällaisessakaan tilanteessa ei tule mitään kompensaatiota. En voi mitenkään ymmärtää, että sairauden takia rangaistaan, Jaana toteaa.

Keskeneräinen hanke

Jaana kertoo käyneensä TE-toimiston kanssa läpi myös muita keinoja aktiivisuusehtojen täyttämiseksi, mutta sopivaa vaihtoehtoa ei löytynyt tarkastelujakson puitteissa. TE-toimiston työllistymistä edistäviin palveluihin voi päästä, mikäli palvelun arvioidaan edistävän työttömän työnhakijan työllistymismahdollisuuksia eli mille tahansa kurssille ei työtön voi päästä.

Jaana on jo käynyt uravalmennuksessa, ja TE-toimistojen linjana on, että samaan palveluun ei ole pääsääntöisesti mahdollista päästä uudelleen lyhyen ajan sisällä. Pelkkä aktiivisuusehdon täyttäminen ei ole peruste TE-toimiston palveluihin pääsylle.

Jaanan mukaan asian selvittäminen Kelasta oli vaikeaa, koska asiakaspalvelusta vastattiin hänen viesteihinsä viiveellä. Jaana lähestyi asialla myös sosiaali- ja terveysministeriötä (STM). Hän kokee, että aktiivimalli on epäreilu siinä suhteessa, ettei se huomioi erilaisia elämäntilanteita.

- Olin valmis tekemään aktiivimallin työn ja olin sopinut sen työnantajan kanssa. Mutta elämäntilanteille ei voi mitään, leikkauskin oli tehtävä.

Leikkuri voi iskeä työkyvyttömiin

STM:stä vastattiin Jaanalle, että sairauspäivärahan omavastuuaika tosiaan on aktiivimallin piirissä: " Työttömyysetuuden saajana henkilö on lähtökohtaisesti myös aktiivimallin piirissä. "

Kela ei voi kommentoida yksittäistapauksia, mutta Kelan lakimies Eeva Vartio vahvistaa Iltalehdelle, että tällä hetkellä aktiivimallin leikkuri voi iskeä myös työkyvyttömiin.

- Käytännössä on mahdollista, että työtön työnhakija on työkyvytön sinä aikana, kun hän saa työttömyysetuutta eikä hän ole oikeutettu työkyvyttömyyden perusteella maksettavaan etuuteen, ja aktiivisuutta seurataan.

Mikäli työttömyysetuuden saaja hakee työkyvyttömyyseläkettä tai jos henkilö saa työttömyysetuuden lisäksi etuutta työkyvyttömyyden tai vamman perusteella, häneltä ei työttömyysturvalain mukaan edellytetä aktiivisuutta.

Vartio kertoo, että kevään aikana Kelan puhelinasiakaspalvelussa on ollut ruuhkaista ja myös ratkaisutyössä on ollut ruuhkaista siten, että asiakkaiden viesteihin ei ole aina pystytty vastaamaan välittömästi.

Ministeriöllä hanke

Jo ennen aktiivimallin voimaanastumista työministeri Jari Lindström (sin) myönsi, että malliin liittyy ongelmia. Kehysriihen yhteydessä hallitus päätti tehdä malliin korjauksia, esimerkiksi laajentaa aktiivisuusehdon täyttäviä palveluita.

Hallitus myös asetti kaksi selvityshenkilöä kartoittamaan osatyökykyisten tilannetta työmarkkinoilla. Samalla selvitetään siirtymiä työkyvyttömyysetuuksille ja sieltä pois sekä palveluita, joilla voitaisiin edistää työelämässä pysymistä ja työllistymistä.

Selvitys on osa hallituksen Osatyökykyisille tie työelämään (OTE) -hanketta.

- Osatyökykyisten tilanteen helpottamiseksi on selvitys käynnistetty. Selvitystyössä tulee myös arvioida erilaisia vaihtoehtoja työkyvyttömien työttömien tai työttömyysturvaa saavien työllisten toimeentulon varmistamiseen, kertoo OTE:n hankepäällikkö Päivi Mattila-Wiro STM:stä.

Paljon palautetta

Mattilan erityisavustaja Niina Perälä kertoo, että aktiivimallista on tullut ministeriöön paljon palautetta, joissa osassa on kerrottu myös tilanteista, joissa henkilöllä voi työkyky olla rajoittunut, mutta hän ei saa työkyvyttömyyteen tai vammaan perustuvaa etuutta.

Jaana ihmettelee, miksi aktiivimalli laitettiin voimaan keskeneräisenä, ja mahdollisia muutoksia saadaan vasta silloin, kun etuuden tasoa on jo osalta leikattu.

- Olen ollut koko ajan aktiivinen työnhakija, kouluttautunut sairasteluista huolimatta, elänyt tiukalla ja sinnitellyt eteenpäin. Työttömyys on vihoviimeinen asia, mitä haluaisin. Toivoisin, ettei aktiivimalli rangaitsisi sairaita, esimerkiksi jos aktiivimallin tarkastelujakson kestossa voisi olla joustoa tällaisissa tapauksissa.